**10-MAVZU**

**MADANIYATLARARO MULOQOTDA GENDER VA YOSH XUSUSIYATLARI**

**Reja:**

1. “Gender” tushunchasi

2. Genderga oid xususiyatlar

3. Yoshga oid xususiyatlar

**Tayanch so‘z va iboralar:** *gender, gender xususiyatlar, gender qarama-qarshiligi, gender tafovuti, jins, erkak, ayol, ziddiyat, maskulinizm, feminizm, genderolingvistika, erkaklar nutqi, ayollar nutqi, submadaniyat, sotsio-madaniy kategoriya, madaniy tushuncha, nutqiy muloqot, nutqiy xulq-atvor, nutqiy odat, til variantlari, nutq uslublari, suhbatdagi rollar, nutqiy muomala modellari, yosh xususiyatlari, yoshning nisbiy tabiati.*

**10. 1. “Gender” tushunchasi**

Inson o‘z hayotini gender xususiyat bilan boshlaydi. Binobarin, chaqaloq dunyoga kelganda, u qiz bo‘lsa pushti rangli, o‘g‘il bo‘lsa ko‘k rangli kiyimlar va yo‘rgaklar bilan qarshi olinadi. Tug‘ruqxonaga chaqaloqni ko‘rgani kelganlar gender xususiyatni aniqlash uchun uning o‘g‘il yoki qiz ekanligini so‘rashadi. Biroq gender biologik jins yoki jinsiy xususiyat emas. Mazkur farq bizning biologik jins haqidagi qarashlarimizning gender xususiyatga qay darajada ta’sir ko‘rsatishini tushunishda juda muhim sanaladi[[1]](#footnote-1).

**Gender** – sotsio-madaniy kategoriya bo‘lib, jinslar rolini an’anaviy o‘rganishni nazarda tutmaydi. Gender – ijtimoiy va psixologik jarayonlarning yirik majmuyi, shuningdek, jamiyatda vujudga keladigan va milliy lisoniy shaxsning axloqiga ta’sir ko‘rsatadigan madaniy ko‘rsatmalar, qoidalardir.

*Gender xususiyat* deganda, maskulinizm va feminizm madaniy tushunchalari hamda ayollik yoki erkaklikning o‘ziga xos xususiyatlari tushuniladi.

Sharqiy slavyan tillarida, xususan, nemis, fransuz va boshqa tillarda ingliz tilidan farqli o‘laroq, “sex” (biologik jins) va “gender” (jinsning sotsio-madaniy kategoriya sifatida tushunilishi) tushunchalari farqlanilmaydi. Biroq jinsga faqat biologik hodisa sifatida yondashish mazkur kategorial tushunchani toraytirib, yuzakilashtirib qo‘yadi, chunki maskulinizm (jasorat) va feminizm (nazokat) bir tomondan psixikaning filogenetik bog‘langan xususiyati bo‘lsa, ikkinchi tomondan ontogenezda to‘planadigan sotsio-madaniy hosiladir. Zamonaviy sotsiologlar va faylasuflar “jins” va “gender” tushunchalarini qarama-qarshi qo‘yishadi.

Jamiyatda ayol yoki erkaklik o‘rniga ega bo‘lish sezilarli darajada madaniy tushunchalarga bog‘liq bo‘ladi. Masalan, ayrim faoliyatlar ko‘proq erkaklarga yoki ko‘proq ayollarga xosligi bilan xarakterlanadi. Shunday qilib, insonlarning ov qilishi yoki bichish-tikish bilan shug‘ullanishi, jang qilishi yoki she’r o‘qishi boshqalarning ular haqida bildirgan fikrlaridan o‘zgarishi mumkin. Kishilarning teleko‘rsatuvlar, teleseriallar, futbol o‘yinlari va h.k. tomosha qilishi ularning boshqalar bilan genderlashgan kontekstlarda muloqotga kirishuviga ta’sir ko‘rsatadi[[2]](#footnote-2).

**10. 2. Genderga oid xususiyatlar**

Gender ko‘p qirrali tarmoq bo‘lgani uchun u nafaqat faylasuf va sotsiologlarning, balki tilshunoslarning ham e’tiborini tortgan. Tilshunoslikda gender elementlariga e’tibor doim ham mavjud bo‘lgan. Erkak va ayol nutqining muayyan farqlarga ega ekanligi yaqqol ko‘rinib turishi dunyoning barcha tillari uchun xosdir. Ayrim tillarda bu omil ochiq namoyon bo‘lsa, boshqa tillarda uning lingvistik asoslarini ko‘rsatib berish oson emas[[3]](#footnote-3).

1960-yillarning o‘rtalariga kelib tilshunoslikda gender masalasiga bo‘lgan qiziqish uch yo‘nalishdagi tadqiqotlarda o‘z aksini topdi:

1) erkak va ayol nutqining ijtimoiy tabiati;

2) nutqiy muloqotning o‘ziga xos xususiyatlari;

3) tafovutlarning kognitiv aspekti[[4]](#footnote-4).

Genderolingvistika o‘z tadqiq yo‘nalishida ikki jihatga: muayyan tilda erkaklar va ayollar nutqining tafovutlari hamda muayyan til tizimida erkaklik va ayollik belgilari bilan bog‘liq tushunchalarni ifodalovchi til birliklari tadqiqiga e’tibor qaratadi.

Gender masalasi tilshunoslikning sotsiolingvistika yo‘nalishida keng miqyosda o‘rganila boshlandi. Sotsiolingvistika doirasida amalga oshirilgan tadqiqotlarda erkak va ayollarning nutqidagi aksent, urg‘u, ohang, xos so‘zlar va so‘zlashuv shakllari o‘rganildi. Jumladan, U. Labov, o‘zining “Nyu-Yorkda ingliz tilining ijtimoiy stratifikatsiyasi” (1966) nomli asarida erkaklar va ayollar nutqidagi tafovutlarni ko‘rsatib berishga urindi. L. Milroy Belfastda amalga oshirgan tadqiqotida (1980) ishchilar sinfini uch guruhga ajratadi. L. Milroy mazkur guruhlardagi ayollar nutqining erkaklarnikidan qaysi jihatlari bilan farq qilishiga e’tibor qaratadi va ayollar nutqida erkaklarnikiga qaraganda mahalliy shevalarning kam qo‘llanilganini ta’kidlaydi.

Feminizm bilan bir paytda vujudga kelgan “zo‘ravonlik” nazariyasida asosiy e’tibor tildan foydalanishda erkak va ayollar o‘rtasidagi tafovutlarga qaratildi va mazkur tafovutlar jamiyatdagi hukmronlik munosabatlari bilan bog‘landi. Jamiyatdagi hukmronlik munosabatlariga ko‘ra, erkaklarning tili me’yor sifatida qabul qilinishi, ayollarning esa bu tilda gapirishga majburlanishi turli bahslarni keltirib chiqardi.

Amerikalik tadqiqotchi R.Lakoffning 1972-yilda chop etgan “Language and the Women’s Place” (“Til va ayolning maqomi”) nomli maqolasi (keyinroq 1975-yilda shu nom bilan nashr qilingan asari) qayd etilgan bahs-munozaralarga chek qo‘ydi. R. Lakoff ushbu asarida ayollarning erkaklar qo‘llaydigan tildan butunlay farq qiladigan “ayol tili”ni qo‘llashlariga alohida urg‘u berdi. R. Lakoffga ko‘ra, mazkur “ayol tili” o‘ziga xos qator xususiyatlarga ega bo‘lib, u erkaklar tilidan quyidagi jihatlariga ko‘ra farq qiladi:

1) erkaklar ishlatmaydigan so‘zlarni (*mauve* “qizg‘ish binafsharang”) ishlatadilar;

2) “quruq” baholovchi sifatlardan (*sweet, divine, cute*) ko‘proq oydalanadilar;

3) erkaklar ishlatadigan tasdiq shakli o‘rnida so‘roq shakllarini (shuningdek, tag questions) qo‘llaydilar;

4) nazokat shakllarini ko‘p ishlatishadi;

5) ko‘pincha qat’iyatsizlikni ifodalovchi shakllardan (*well, you know, I guess, I wonder, I think*) foydalanadilar;

6) Undalmalarni (*so nice, very nice*) ko‘p ishlatishadi;

7) o‘ta to‘g‘ri grammatikadan foydalanadilar[[5]](#footnote-5).

R. Lakoffning tadqiqoti ayrim doiralarda qo‘llab-quvvatlangani holda, ba’zi doiralarda ayovsiz tanqid ostiga olindi va bu tanqidlar hali ham davom etmoqda. Jumladan, 1974-yilda W. O’Barr va B. Atkinslar Shimoliy Karolinadagi Oliy mahkamada 150 soat davom etgan sud jarayonida erkaklar va ayollarning nutqini kuzatib, R. Lakoff “ayol tili” o‘rniga “zaiflik tili”dan gapirishi lozim, degan xulosaga kelishdi.

Tadqiqotchi C. West Janubiy AQSHdagi oilaviy poliklinikadagi 21 ta qayd varaqasini o‘rganib chiqdi. C. Westning mazkur tadqiqotida erkak shifokorlar bemorlar bilan suhbat chog‘ida ularning gaplarini ko‘p marotaba bo‘lganini, bemorlarning esa shifokorning gapini juda kam holatlarda bo‘lganini, aksincha, shifokor ayol bo‘lgan holatlarda bemorlar uning gapini ko‘p marotaba bo‘lganini qayd qildi.

Ayrim tadqiqotlarda erkaklar va ayollar nutqidagi tafovutlar submadaniyat farqlariga bog‘lanini ko‘rish mumkin. Xususan, D. Tannen: “ayollar munosabat va yaqinlik tilida, erkaklar mavqe va erkinlik tilida gaplashishsa, u holda erkaklar bilan ayollar o‘rtasidagi muloqot, so‘zlashuv uslublari kesishmasidagi madaniyatlararo muloqotni yuzaga chiqaradi”[[6]](#footnote-6), deb yozgandi. “Erkak va ayollar o‘rtasidagi lisoniy tafovutni qancha anglasak, “siz meni tushunmaysiz” degan shikoyatlarni shuncha kam eshitamiz”. Xullas, D. Tannen erkak va ayollarning bir-biridan farq qiluvchi so‘zlashuv uslublari tavofutli submadaniyatlardan o‘sib chiqqanligini da’vo qiladi.

Umumiyatda “erkak va ayollar kommunikativ xulq-atvorini o‘rganishda asosiy omil bo‘lib xizmat qiladigan tayyor qolip va andozalar mavjud emas”[[7]](#footnote-7). Faqat yapon tilidagina bunday qoliplarni kuzatish mumkin. Masalan, yapon tilida erkak va ayollarning nutqiy muomalasi bir-biridan keskin farq qiladi. Erkakning “ayolcha” gapirishi yoki aksincha, ayolning “erkakcha” gapirishi jiddiy kulgili holatlarni keltirib chiqaradi. Yapon tilidagi erkak va ayol variantlarining farqi til tizimining barcha sathlarida namoyon bo‘ladi [[8]](#footnote-8).

Los-Anjeleslik bir biznesmen yapon tilini mukammal o‘rganishga ahd qilibdi. Buning uchun yapon millatiga mansub o‘qituvchi yollabdi va tilni mukammal o‘rganibdi. So‘z boyligi juda zo‘r, grammatikasi benuqson, aksenti esa bilinmas darajaga yetibdi. Ammo u Yaponiyaga borib, mahalliy biznesmenlar bilan yaponcha gaplashishni boshlaganda uning tili g‘alatiligi bilan hammani hayron qoldiribdi. Nega? Buning sababi shuki, biznesmen yapon tilini ayol o‘qituvchidan o‘rgangandi. Ko‘p xalqlarda bilinmasligi mumkin, ammo Yaponiyada nutq intonatsiyasi ayollar va erkaklarda bir-biridan juda katta farq qiladi. Erkaklarning nutqi ayollarnikiga nisbatan ochiq (dangal) va agressiv (hatto ayollar o‘zaro gaplashganda yapon erkaklari ularni yaxshi tushinishmaydi degan gaplar ham yuradi). Shuning uchun Amerikadan kelgan janobning yapon ayollari manerasida gapirishi g‘alati va kulguli holatni keltirib chiqargan.

Gender qarama-qarshiligi dunyo tillarida turlicha namoyon bo‘ladi. Masalan, ularni tizimlashtirishga urinish J. Sherser ilmiy ishidan boshlangan[[9]](#footnote-9):

*1. Tildagi erkak-ayol belgisi bo‘yicha farqlanishining majburiyligi*. Bunda bir tilning ikki xil varianti – erkak va ayol tilidagi majburiy farqlanish haqida so‘z boradi. Mazkur farq ko‘pincha fonetik yoki morfologik darajada seziladi. Eng ko‘p tarqalgan misollardan biri – markaziy Amerikadagi Karib orolliklarining tili. Yevropaliklar Kichik Antil orollariga borib qolishganida, ular erkak va ayollarning “boshqa-boshqa tillarda” so‘zlashayotganini sezib qolishadi: leksikaning bir qismi, shuningdek, grammatik ko‘rsatkichlari farq qilardi. Erkaklarga murojaat chog‘ida har doim “erkakcha” variantdan, ayollarga murojaatda esa faqat “ayol” variantdan foydalanilgan.

XVII asr manbalarida ta’kidlanishicha, o‘rnatilgan me’yorlaning buzilishi jiddiy jinoyat hisoblangan. Mahalliy aholi XVII asrdayoq tilning ikki xil varianti mavjudligini quyidagicha izohlagan: Karibliklar ilk bor Kichik Antil orollarini bosib olganlarida (ular tub aholi bo‘lmagan) u yerda Aravak hindulari yashagan. Karibliklar barcha erkaklarni qirib tashlab, faqat ayollarni qoldirishadi. Ayollar va ularning bolalari o‘z ona tillarida so‘zlashishni davom ettiradilar. Karib erkaklari bir oz muddatdan so‘ng bu tilni o‘zlashtirib oladilar va uni qabul qiladilar, lekin bu tilga “erkaklik belgisini” farqlanishi uchun ba’zi bir karib elementlarini kirgizadilar. Natijada ikki xil turli guruhga mansub tillar qisman aralashib ketadi (faqat erkaklar nutqida).

Bunday hodisalarni tushintirish uchun tabu farazi olg‘a suriladi. Erkaklar urishga kirganlarida, ehtimol, ularga ma’lum bir “erkakcha” so‘zlar majmuyidan foydalanish buyirilgan. Bunda ayollar va bolalarning ba’zi bir so‘zlarini aytish taqiqlangan, negaki ular “dushmanlarini ogohlantirish”, “ruhlarni jalp etish” yoki “o‘ljani cho‘chitib yuborishi” mumkin edi. Aks holda, harbiy va ovchilardan omad yuz o‘girardi. Tabu jinsga bog‘liq holda tilning differensiatsialashuviga ta’sir ko‘rsatgan bo‘lishi mumkin. Tabu tizimi bo‘lgan Zulus tili jins belgisi bilan farqlanishiga sabab bo‘lganligi bunga yaqqol misoldir. Turmushga chiqqan Zulus ayoli erining otasi va aka-ukalarining ismini ovoz chiqarib aytmagan. Ba’zi hollarda u ayolga qanday bo‘lmasin tabu otlar bilan o‘xshashligi bo‘lgan tovushlarni aytish taqiqlangan, ya’ni ayol kishining erkak qarindoshlari ismidagi tovushlari bor so‘zlarni aytishga haqqi bo‘lmagan. Tabu tizimining bu holati tilning jinsiy bo‘linishiga olib kelgan bo‘lishi ehtimoli yo‘q emas. Biroq, tabu tizimi qanchalik maqbul bo‘lmasin, u tildagi jinsiy farqlanishning holatlarini tushintirib berolmaydi.

*2. Erkak va ayollar nutqining turli uslublari.* Mazkur holatda uslub deganda lingvistik xususiyatlar majmuyi tushiniladi – fonetik, ritm, intonatsiya, morfologik, sintaksis, leksik xususiyatlar erkak yoki ayollarga xos nutqiy xulq-atvor bilan tasvirlanadi. Ayollar erkaklarga nisbatan tezroq yoki sekinroq, ko‘proq yoki kamroq, ifodali yoki soddaroq gapirishlari mumkin. Ayollar so‘zning oxirini “yutib yuboradilar”, erkaklar esa, aksincha, ayollar (yoki erkaklar) o‘ziga xos ohangda so‘zlashishi mumkin va boshqalar.

Shuni ta’kidlash joizki, jamoa shuurida o‘rnashib qolgan ma’daniy me’yorlar hayotiy amaliyot bilan mos kelmasligi mumkin. Ko‘rib o‘tilayotgan muammoda ma’lum bir jamiyatda bu kabi farqlar erkak va ayollar nutqida haqiqatda mavjudmi yoki yo‘qmi bu muhim emas. Bu jamiyatda ayollar va erkaklar turlicha so‘zlashishi haqidagi e’tiqodni mavjudligi muhimroq sanaladi. Masalan, rus tili sohiblari ayollar erkaklarga nisbatan ko‘proq va tezroq gapirishadi deyishlari mumkin, biroq buni, albatta, statistika tasdiqlashi shart emas.

*3. Nutqiy xulq-atvorni tashkil etishning turli ko‘rinishlari.* Tadqiqotlar shuni ko‘rsatadiki, so‘zlashuv chog‘ida erkak va ayollar o‘zlarini turlicha tutishadi, suhbat jarayonida tilni turlicha qo‘llashadi. Bunday tadqiqotlarda, odatda, asosiy mavzudan “chetlashish” miqdori hisoblanadi, ya’ni bir mavzudan boshqa mavzuga o‘tish, to‘satdan boshqa suhbatdoshga murojaat etish, suhbatdoshning so‘zini bo‘lish va h.k. Bunga ba’zi bir lisoniy xususiyatlar qo‘llanilishidagi farqni ham daxl qilish mumkin. Statistik tahlil natijalariga ko‘ra, erkak va ayollar nutqida ayrim fonetik, morfologik, sintaktik va leksik xususiyatlarning qo‘llanilishi muhim ahamiyatga ega (bunda avvalgi vaziyatdan farqli o‘laroq, jamiyat a’zolari “barcha bir xilda so‘zlashayotganiga” ishonch hosil qilishi mumkin).

Shunday qilib, ingliz ayollari savol berib suhbatni davom ettirishga, suhbatdoshiga dalda berishga, suhbatni qisqa javoblar bilan qo‘llab turishga moyil bo‘ladilar. Erkaklar, aksincha, suhbatdoshining gapini tez-tez bo‘ladilar, suhbatdoshlari bilan har doim ham kelishmaydilar, suhbatdoshlarining aytganlarini ma’qullamaydilar, suhbat mavzusini qattiq nazorat qiladilar, fikrlarini to‘g‘ridan-to‘g‘ri aytishga moyilroq bo‘ladilar. Ayollar suhbatda ochiq raqobatdan qochadilar (odatda, ularning raqobatlari ochiq bo‘lmaydi), tasdiq va qo‘llab-quvvatlash ma’nosidagi bosh silkitishlarni kutishadi, o‘zlari ham qiziqish va e’tibor ishoralarini namoyon etadilar. Bu tafovutlarning ildizi o‘g‘il va qizlar tarbiyasidagi farqlarga, ular xulq-atvoridagi boshlang‘ich yo‘nalishga borib taqaladi.

P. Tradgil ingliz tilida so‘zlashuvchi mamlakatlardagi erkak va ayollar nutqining “nufuzli / nufuzsiz” o‘lchovlarga ko‘ra qaysi variantlarni tanlashlarini ko‘rsatib beradi. Olimning fikricha, ayollar ko‘proq talaffuzning nufuzli variantini tanlaydilar. Bu mazkur madaniyatdagi ayol va erkak xulq-atvorining stereotiplari bilan bog‘liq bo‘ladi[[10]](#footnote-10).

*4. Ko‘ptillilik hamda ikkitillilik sharoitida erkak va ayollar tomonidan tilning tanlanishi.* Erkak va ayollar ko‘ptillilik va ikkitillilik sharoitida o‘zlarini turlicha tutishadi. Erkaklar ikkitillilikka faolroq jalb qilinganlar, negaki, ular savdoda, ovda va boshqa mashg‘ulotlarda uydan chiqishga majbur bo‘ladilar. Buning natijasida ular tilni yaxshi o‘rganadilar. Binobarin, Avstriyaning chegaradosh hududlarida aholining bir qismi orasida ikkitillilik mavjud bo‘lib, ular nemis hamda venger tillarida so‘zlashadilar. U yerdagi erkaklar vengercha, ayollar esa nemischa so‘zlashishini ma’qul ko‘radilar. Umuman olganda, shunday holatlar aniqlanganki, bunda ayollar shu ikki tildan faol va ikkitillilikning murakkab bo‘lgan holatlaridan unumli foydalanganlar.

*5. Suhbatdagi rollar va “janrlar”ninig gender jihatdan taqsimlanishi.* J. Sherserning ta’kidlashicha, Panama hududida yashaydigan Kuna hindulari orasida ommaviy chiqishlar, qabila miflari, ilohiy qo‘shiqlar aytish erkaklar janri; alla aytish, yig‘i qo‘shiqlarni ijro etish ayollar janri hisoblangan.

*6. Erkaklar va ayollar tomonidan nutqiy muomalaning turli modellarining tanlanishi.* Bunga misol tariqasida ko‘pincha malagasiya jamiyati keltiriladi. Malagasiya jamiyatida ikki: bevosita va bilvosita nutq modeli mavjud. Bevosita nutq modeli, asosan, ayollar nutqiga xos bo‘lib, u savdo-sotiq munosabatlarida ishlatiladi. Bu xalqlarda savdo-sotiq bilan, asosan, ayollar shug‘ullanishadi. Shuning uchun ham bevosita nutq modeli ayollarga xosdir. Bilvosita nutq modeli daganda ommaviy chiqishlar tushiniladi, ya’ni bu model siyosat va boshqa ijtimoiy faol sohalar bilan bog‘liq bo‘ladi. U, asosan, erkaklarga xosdir.

Turli tillarda erkak va ayollarga xos belgilarning ifodalanishida jamiyatning erkak va ayollarga turli ijtimoiy rollarni berishi tushiniladi. Biroq bu rollar vaqt o‘tishi bilan o‘zgarishi mumkin. Binobarin, tildagi o’zgarishlar ijtimoiy rollardan ortda qoladi.

Erkak va ayollar turlicha so‘zlashadilar va bu variantlar vaziyatga bog‘liq emas: “ayollarga xos” yoki “erkakcha vaziyatlar” deyarli mavjud emas. Bir odam u yoki bu variantni o‘z xohishiga ko‘ra tanlashi mumkin emas. Ayol kishi erkakka qaraganda o‘zgacha gapiradi, tinglayotgan odam buni ovoz ohangidan farqlay oladi[[11]](#footnote-11).

O‘zbek nutqiy odatlarining tadqiqotchisi prof. Sh. Iskandarova o‘zbek nutqiy odatlarining gender xususiyatlariga alohida to‘xtalib, ayollar o‘rtasidagi muloqot jarayonida qo‘llanilishi odat tusiga kirgan ayrim so‘z va iboralarni quyidagicha qayd qiladi: “*dugonajon, ovsinjon, egachi, aylanay, o‘rgilay, giritton, qoqindiq, asalim, shirinim, toychog‘im* va boshqalar. Bular barcha ayollar uchun umumiy til birliklari – ayol, buvi, ona, turmush o‘rtog‘i, dugona, farzand, opa, singil, amma, xola va notanish kishi bo‘lishi mumkin. Bunday holatlarda ularning har birining boshqa bir ayol bilan muloqot odati yana o‘ziga xos tarzda shakllangan bo‘ladi”[[12]](#footnote-12).

O‘zbek xotin-qizlari nutqiga xos *aylanay, girgitton, o‘rgilay, qoqindiq* kabi so‘zlar ijobiy ma’no nozikligini ifodalovchi leksik vositalar sanaladi. Ular ko‘proq keksa ayollar tomonidan qo‘llanadi. Chunonchi:

1. *Qo‘shnilar ahvol so‘rasa, ularniyam o‘ziniyam yupatadi:*

*- Ha, endi keksalikda, o‘rgilay, lekin onamning oyoq og‘rig‘i faqat keksalikdan emas.*

*2. –Kel-a, bo‘yningdan girgitton bo‘lib ketay, seni qaysi shamol uchirdi, akam tirilib keldimi, haligina qovog‘im uchib turgan edi, - dedi ammam.*

*- Ha, balli azamat, necha kundan buyon ko‘zim uchib, yo‘lpashsha aylanib yurgan edi, haytovur yaxshilikka ko‘rindi. Sen kelar ekansan balli - balli, - dedi pochcham.* ( G‘. G‘ulom. “Shum bola”).

Xotin-qizlar nutqining individual xususiyatlarini *voy* undovining qo‘llanilishi asosida ham oydinlashtirish mumkin: ma’lum bo‘lishicha, *voy* undovi o‘ndan ortiq ma’no nozikliklarini ifodalaydi. Bularga: sevinish, erkalash, achinish, qo‘rqish, havas, sarosimalanish, koyish, alam singari holatlar kiradi. Masalan: *–Voy o‘lay, qutluq uydan quruq ketasanmi, bolam? Bir nima olib ket.* ( G‘. G‘ulom. Jomasi pok o‘zi nopok bandalar).

Umuman, aksariyat mutaxassislar ta’kidlashganidek, ayollar va erkaklar nutqidagi farqlar asosida jinslarning psixologiyasi, tafakkuri o‘rtasidagi tafovutlar, jamiyatdagi gender o‘lchovlarini belgilovchi me’yorlar yotadi. Jamiyatda jinsga oid faoliyat ko‘rsatmalari, me’yorlarni belgilovchi ma’lum qoidalar, o‘ziga xosliklar, tafovutli holatlar paydo bo‘ladi va shunga nisbatan ijtimoiy hayotda ayollarga va erkaklarga xos bo‘lgan ayricha tushunchalar, g‘oyalar tug‘iladi.

**10. 3. Yoshga oid xususiyatlar**

*Yosh xususiyatlari deganda*, kishining yoshiga muvofiq qarashlari, xatti-harakatlari hamda o‘zini qanday tutishini madaniy-me’yoriy qoidalarga ko‘ra aniqlanishi tushuniladi.

Yoshimiz ulg‘aygani sayin biz bilan tengdosh kishilarning qanday harakat qilishi, qanday ko‘rininshi va o‘zini qanday tutishi kerakligi haqida madaniy tasavvur hosil qilamiz; ya’ni yosh xususiyatini rivojlantirib boramiz. Yoshimiz ulg‘aygani sayin do‘kon peshtaxtalaridagi yoki gazeta va jurnallarda reklama qilinayotgan kiyimlarga qarab, o‘zimizni juda keksa yoki juda yosh his qilamiz. Bu hislar yoshni qanday tushunishimiz, shuningdek, boshqa kishilarning yoshini qanday aniqlashimiz bilan bog‘liq bo‘ladi.

Ayrim kishilar o‘zlarini 30 yoshda keksaygan hisoblashsa, boshqalar o‘zlarini 40 yoki 50da ham yosh hisoblashadi. Yosh bilan bog‘liq bo‘lgan hech narsa bizning yosh yoki keksa ekanligimizni aytmaydi.

Bizning yosh haqidagi tasavvurlarimiz ko‘pincha ulg‘ayish bilan bog‘liq holda o‘zgarib boradi. O‘smirlik chog‘imizda oliygoh talabasi bizga keksaygan bo‘lib ko‘rinadi; o‘zimiz talaba bo‘lganimizda esa ulg‘ayganimizni tan olgimiz kelmaydi.[[13]](#footnote-13).

Biroq yoshning nisbiy tabiati yoshni aniqlash jarayonining bir tomoni xolos. Bu o‘rinda yoshning ijtimoiy tuzilishi ham muhim rol o‘ynaydi. Har qaysi avlodning farqli falsafasi, qadriyati va o‘ziga xos so‘zlashuv usuli bo‘ladi[[14]](#footnote-14). Masalan, so‘nggi ma’lumotlarga ko‘ra, 1982-2001-yillarda tug‘ilgan avlod globallashuvga yo‘nalganligi, kompyuter hamda texnologiyalar sohasida bilimdonligi bilan o‘zidan oldingi avloddan farq qiladi. Bu avlodda 1961-1981-yillarning vakillariga nisbatan hayotga komil ishonch bilan qarash ruhi kuchli bo‘lib, ular jamiyatga imkon qadar ko‘proq hissa qo‘shishga moyilligi bilan ajralib turadi. Ular oldingi avloddan farqli o‘laroq, ish bilan o‘yin o‘rtasida muvozanatni saqlashga intiladi. Shuningdek, bu xususiyatlar ularning o‘qishi va ishlashi (ko‘p tarmoqli vazifarni bajarish, multimediadan foydalanish va h.k.)da ham o‘z aksini topadi[[15]](#footnote-15).

Qayd etilganlar bilan birga, yoshlarda kuch-quvvat, katta avlodda esa tajriba mavjud. Aksariyat yoshlarda individualizm, shaxs “men”ligi yuqori bo‘lsa, katta avlodda kollektivizm, muammolarni kengashib hal qilishga moyillik kuchli bo‘ladi. Avlodlar orasidagi mazkur farqlar ba’zan jamiyatda, ish joyida, ta’lim muassasalarida va h.k. turli to‘qnashuvlar, tushunmovchiliklarni ham keltirib chiqarishi mumkin.

*Keksalikka bo‘lgan turli munosabatlar.* Odatda, g‘arbliklar keksalikdan qo‘rqishadi. Ularning fikricha, keksalik “yemirilish, inqiroz”ni tamsil etadi. Shuning uchun ham aksariyat G‘arb mamlakatlarida boshqalardan yoshini so‘rash beodoblik sanaladi. Chunki “yosh” juda nozik masala hisoblanadi. Binobarin, keksa yoshlilarni ifodalash uchun ingliz tilida “*senior citizen* (keksa, oqsoqol), *advantage in age* (yoshdagi afzallik), *the mature* (yetilgan, pishgan), *seasoned man* (tajribali), *full of ages* (yoshi ulug‘), *be feeling one’s ages* (yoshi sezilarli bo‘lib qolmoq), *past one’s prime* (davri-davroni o‘tmoq, keksayib qolmoq)” singari qator evfemizmlar qo‘llaniladi[[16]](#footnote-16).

Aksincha, Sharq an’analarida keksalarga chuqur hurmat-ehtirom ko‘rsatiladi. “Keksalik” deganda donolik va tajriba tushuniladi. Zero, Sharqda yoshi ulug‘ kishilar doimo hurmat-e’tiborda bo‘lib, keksalik gashtini suradilar. Binobarin, o‘zbek lingvomadaniyatida *Qari kelsa oshga, yosh kelsa ishga* maqoli bejizga qo‘llanilmaydi.

Sharq madaniyatida “mendan katta //kichik” shartiga amal qilinadi. Kattalarga har doim “sizlab” gapiriladi. Yoshi katta kishilarga ismi bilan murojaat qilish me’yoriy hol sanalgan G‘arb madaniyatidan farqli o‘laroq, Sharq madaniyatida keksalarga *otaxon, onaxon,* koreys tilida *abonim, omonim, haraboji, halmoni*, xitoy tilida “老” “lao” (yoshi ulug‘, tajribali) deb murojaat qilinadi. Ba’zi turk oilalarida farzandlar otasiga yoki kelinlar qaynotasiga *efendi baba* deb, hurmatning yuqori darajasini qo‘llaydilar. Odatda yaqinlik, sevgi va hurmat singari modal munosabatlar ‘-*cığım’* va *‘-ciğim’* qo‘shimchalari vositasida ifodalanadi: *Babacığım, pencereyi kapatabilir miyim?* “Otajon, derazani yopsam maylimi?”.

Sharqda, ayniqsa, ota-onalarga yuksak ehtirom ko‘rsatish farzandlarning muqaddas burchi sanaladi. Ota-onalarni e’zozlash, ularga chuqur hurmat va ehtirom ko‘rsatish Sharq mutafakkirlarining asarlarida doimo ta’kidlab kelingan. Xususan, Alisher Navoiy “Nazmu-l-javohir” asarida shunday yozgan:

Ista ato yo‘lida fido jon qilmoq,

Qulluq anog‘a ham ulcha imkon qilmoq,

Zuhri abad istasang farovon qilmoq,

Bil ani ato-anog‘a ehson qilmoq.

Otangni deb joningni fido qilsang, onagga ham shuncha e’tibor qilgin, o‘zing uchun qadrli, ehtiyotli narsangni ham ota-onangga ehson qil, deb uqtiradi[[17]](#footnote-17).

1. Judith Martin, Thomas Nakayama. Intercultural communication in contexts. -5th ed. –New York: McGraw-Hill, 2010. –P. 180-181. [↑](#footnote-ref-1)
2. Judith Martin, Thomas Nakayama. Intercultural communication in contexts. -5th ed. –New York: McGraw-Hill, 2010. –P. 180-181. [↑](#footnote-ref-2)
3. Пирматова М. Ундовлар ва гендер дифференциацияси // Ўзбек тили ва адабиёти. -№ 3. –Тошкент, 2013. –Б. 87. [↑](#footnote-ref-3)
4. Маслова В. А. Лингвокультурология: Учеб. пособие для студ. высш. учеб, заведений. –М.: Издательский центр «Академия», 2001. –С. 83. [↑](#footnote-ref-4)
5. Lakoff Robin. Language and The Women’s Place. –New York: Oxford University Press, 2004. -328 p. [↑](#footnote-ref-5)
6. Tannen Deborah. You Just Don't Understand: Women and Men in Conversation. –New York: William Morrow Paperbacks, 2007. –P. 29. [↑](#footnote-ref-6)
7. Абдуваҳобова М. Аёллар вербал нутқининг лексик преференциялари (инглиз, итальян ва ўзбек фольклор матнлари асосида) // Ўзбек тили ва адабиёти. -№ 4. – Тошкент, 2013. –Б. 98. [↑](#footnote-ref-7)
8. Usmanova Sh., Bekmuhammedova N., Iskandarova G. Sotsiolingvistika. –Toshkent: Universitet, 2014. –B. 23. [↑](#footnote-ref-8)
9. Бахтин Н. Б, Головко Е. В. Социолингвистика и социология языка: Учебное пособие. –СПб.: ИЦ «Гуманитарная Академия»; Изд-во Европейского университета в Санкт-Петербурге, 2004. –С. 71. [↑](#footnote-ref-9)
10. Trudgill P. Sociolinguistics: An Introduction to Language and Society. –Harmondsworth: Penguin Books, 1995. –P. 62-83. [↑](#footnote-ref-10)
11. Бахтин Н. Б, Головко Е. В. Социолингвистика и социология языка: Учебное пособие. –СПб.: ИЦ «Гуманитарная Академия»; Изд-во Европейского университета в Санкт-Петербурге, 2004. –С. 71-77. [↑](#footnote-ref-11)
12. Искандаровa Ш. Ўзбек нутқ маданияти мулоқот шакллари: Филол. фанлари ном… дисс. автореферати. – Самарканд, 1993. –Б. 26. [↑](#footnote-ref-12)
13. Judith Martin, Thomas Nakayama. Intercultural communication in contexts. -5th ed. –New York: McGraw-Hill, 2010. –P. 182-183. [↑](#footnote-ref-13)
14. Strauss W., & Howe N. Millennials and the pop culture. Great Falls, VA: Life Course Associates, 2006. [↑](#footnote-ref-14)
15. Judith Martin, Thomas Nakayama. Intercultural communication in contexts. -5th ed. –New York: McGraw-Hill, 2010. –P. 183-184. [↑](#footnote-ref-15)
16. Wang Xiaoling, Zhang Meng, Dong Hailin. Cross-Cultural Contrastive Study of English and Chinese Euphemisms // Cross-Cultural Communication. Vol. 8(6). Canadian Academy of Oriental and Occidental Culture, 2012. –P. 68. [↑](#footnote-ref-16)
17. Алишер Навоий. Ибратли ҳикоятлар ва хислатли ҳикматлар. Нашрга тайёрловчилар А.Тилавов, И.Сайдуллаев. –Тошкент: “Sano-standart”, 2016. –Б. 82. [↑](#footnote-ref-17)